ประกาศคณะกรรมการกํากับตลาดทุน ที่ ทธ. 31 /2556 เรื่อง หลักเกณฑ์การขออนุญาตและการอนุญาต ให้ผู้ประกอบธุรกิจมีสํานักงานสาขา อาศัยอํานาจตามความในมาตรา 16/6 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 และมาตรา 92 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 และมาตรา 18 แห่งพระราชบัญญัติสัญญาซื้อขายล่วงหน้า พ.ศ. 2546 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 33 มาตรา 34 มาตรา 36 มาตรา 41 มาตรา 43 มาตรา 44 มาตรา 45 และมาตรา 64 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมายคณะกรรมการกํากับตลาดทุนออกข้อกําหนดไว้ดังต่อไปนี้ข้อ ๑ ประกาศนี้ให้ใช้บังคับตั้งแต่วันที่ 16 กรกฎาคม พ.ศ. 2556 เป็นต้นไปข้อ ๒ ให้ยกเลิก (1) ประกาศคณะกรรมการกํากับตลาดทุน ที่ ทธ. 8/2551 เรื่อง หลักเกณฑ์ เงื่อนไขและวิธีการขออนุญาตและการอนุญาตให้บริษัทหลักทรัพย์มีสํานักงานสาขา ลงวันที่ 2 เมษายน พ.ศ. 2551 (2) ประกาศคณะกรรมการกํากับตลาดทุน ที่ ทธ. 45/2553 เรื่อง หลักเกณฑ์ เงื่อนไข และวิธีการขออนุญาตและการอนุญาตให้บริษัทหลักทรัพย์มีสํานักงานสาขา (ฉบับที่ 2) ลงวันที่ 7 ธันวาคม พ.ศ. 2553 (3) ประกาศคณะกรรมการกํากับตลาดทุน ที่ ทน. 41/2552 เรื่อง หลักเกณฑ์ เงื่อนไข และวิธีการขออนุญาตและการอนุญาตให้บริษัทจัดการมีสํานักงานสาขา ลงวันที่ 3 สิงหาคม พ.ศ. 2552 (4) ประกาศคณะกรรมการกํากับตลาดทุน ที่ ทธ. 7/2551 เรื่อง หลักเกณฑ์การขออนุญาตและการอนุญาตให้ตัวแทนซื้อขายสัญญาซื้อขายล่วงหน้ามีสํานักงานสาขา ลงวันที่ 2 เมษายน พ.ศ. 2551 (5) ประกาศคณะกรรมการกํากับตลาดทุน ที่ ทธ. 46/2553 เรื่อง หลักเกณฑ์การขออนุญาตและการอนุญาตให้ตัวแทนซื้อขายสัญญาซื้อขายล่วงหน้ามีสํานักงานสาขา (ฉบับที่ 2) ลงวันที่ 7 ธันวาคม พ.ศ. 2553ข้อ ๓ ประกาศนี้ให้ใช้บังคับกับการมีสํานักงานสาขาของผู้ประกอบธุรกิจ ไม่ว่าประเภทใด แต่ไม่รวมถึงผู้ประกอบธุรกิจที่เป็นสถาบันการเงินซึ่งจัดตั้งขึ้นตามกฎหมายอื่น ซึ่งการจัดตั้งสํานักงานสาขาของผู้ประกอบธุรกิจดังกล่าวต้องเป็นไปตามกฎหมายอื่นนั้นข้อ ๔ ในประกาศนี้ "ผู้ประกอบธุรกิจ" หมายความว่า ผู้ประกอบธุรกิจหลักทรัพย์ หรือผู้ประกอบธุรกิจสัญญาซื้อขายล่วงหน้า "สํานักงานสาขา" หมายความว่า สํานักงานสาขาของผู้ประกอบธุรกิจที่ประสงค์จะให้บริการแก่ลูกค้าในประเภทที่ได้รับใบอนุญาตหรือจดทะเบียน แล้วแต่กรณี ไม่ว่าทั้งหมดหรือบางส่วน และไม่ว่าในรูปแบบใด ซึ่งได้แก่สํานักงานสาขาดังต่อไปนี้ (1) สํานักงานสาขาในประเทศ (2) สํานักงานสาขาในต่างประเทศ (3) สํานักงานผู้แทนในต่างประเทศ "สาขาเฉพาะออนไลน์" หมายความว่า สาขาของผู้ประกอบธุรกิจที่จัดให้มีเฉพาะคอมพิวเตอร์หรืออุปกรณ์อิเล็กทรอนิกส์ที่เชื่อมต่อกับระบบคอมพิวเตอร์หรือระบบอิเล็กทรอนิกส์ที่สํานักงานใหญ่หรือสํานักงานสาขาอื่น ซึ่งลูกค้าสามารถทําธุรกรรมกับผู้ประกอบธุรกิจได้โดยใช้คอมพิวเตอร์หรืออุปกรณ์อิเล็กทรอนิกส์ที่จัดไว้ให้เท่านั้น"สํานักงานผู้แทนในต่างประเทศ" หมายความว่า สาขาของผู้ประกอบธุรกิจที่จัดตั้งขึ้นในต่างประเทศเพื่อให้บริการด้านข้อมูลหรือเพื่อการประสานงานตามขอบเขตที่ประกาศนี้กําหนด "ผู้สอบบัญชี" หมายความว่า ผู้สอบบัญชีที่ได้รับความเห็นชอบจากสํานักงานตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการให้ความเห็นชอบผู้สอบบัญชีในตลาดทุน"ผู้บริหาร" หมายความว่า ผู้บริหารตามประกาศคณะกรรมการกํากับตลาดทุนว่าด้วยคุณสมบัติและลักษณะต้องห้ามอย่างอื่นของกรรมการและผู้บริหารของบริษัทหลักทรัพย์หรือประกาศคณะกรรมการกํากับตลาดทุนว่าด้วยคุณสมบัติและลักษณะต้องห้ามของกรรมการและผู้บริหารของผู้ประกอบธุรกิจสัญญาซื้อขายล่วงหน้า แล้วแต่กรณีข้อ ๕ ผู้ประกอบธุรกิจอาจมีสํานักงานสาขาได้ตามหลักเกณฑ์ดังต่อไปนี้ (1) สํานักงานสาขาในประเทศหรือสํานักงานสาขาในต่างประเทศ โดยจะเปิดทําการได้ให้เป็นไปตามหลักเกณฑ์ในหมวด 1 (2) สํานักงานผู้แทนในต่างประเทศ โดยจะเปิดทําการได้ให้เป็นไปตามหลักเกณฑ์ในหมวด 2 ในการดําเนินงานเกี่ยวกับระบบคอมพิวเตอร์หรือระบบอิเล็กทรอนิกส์ของสํานักงานสาขาตามวรรคหนึ่ง ผู้ประกอบธุรกิจต้องปฏิบัติให้เป็นไปตามประกาศดังต่อไปนี้ แล้วแต่กรณีด้วย (1) ประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการควบคุมการปฏิบัติงานและการรักษาความปลอดภัยด้านเทคโนโลยีสารสนเทศของบริษัทหลักทรัพย์ (2) ประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยแนวทางปฏิบัติในการควบคุมการปฏิบัติงานและการรักษาความปลอดภัยด้านเทคโนโลยีสารสนเทศของบริษัทหลักทรัพย์ (3) ประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการควบคุมการปฏิบัติงานและการรักษาความปลอดภัยด้านเทคโนโลยีสารสนเทศของผู้ได้รับใบอนุญาตเป็นตัวแทนซื้อขายสัญญาซื้อขายล่วงหน้าข้อ ๖ สํานักงานอาจกําหนดแนวทาง (guideline) การปฏิบัติในรายละเอียดของข้อกําหนดตามประกาศนี้ เพื่อเป็นการให้แนวทางปฏิบัติที่ถือว่าเหมาะสมและสอดคล้องตามประกาศนี้ และหากผู้ประกอบธุรกิจปฏิบัติตามแนวทางดังกล่าวแล้ว ให้ถือว่าผู้ประกอบธุรกิจมีการปฏิบัติตามข้อกําหนดในประกาศนี้ในเรื่องที่มีการออกแนวทางนั้นหมวด ๑ หลักเกณฑ์การมีสํานักงานสาขาในประเทศหรือ สํานักงานสาขาในต่างประเทศ ส่วน ๑ การอนุญาต ข้อ ๗ ผู้ประกอบธุรกิจที่ประสงค์จะมีสํานักงานสาขาในประเทศหรือสํานักงานสาขาในต่างประเทศต้องมีลักษณะดังต่อไปนี้ (1) มีเงินกองทุนหรือส่วนของผู้ถือหุ้นดังต่อไปนี้ (ก) ในกรณีที่ผู้ประกอบธุรกิจต้องอยู่ภายใต้บังคับเกี่ยวกับการดํารงเงินกองทุนสภาพคล่องสุทธิ ผู้ประกอบธุรกิจดังกล่าวต้องสามารถดํารงเงินกองทุนสภาพคล่องสุทธิได้ตามหลักเกณฑ์ที่กําหนดไว้ในประกาศคณะกรรมการกํากับหลักทรัพย์และตลาดหลักทรัพย์ว่าด้วยเรื่องดังกล่าว แล้วแต่กรณี (ข) ในกรณีที่เป็นผู้ประกอบธุรกิจประเภทการจัดการกองทุนรวมหรือการจัดการกองทุนส่วนบุคคล ต้องมีส่วนของผู้ถือหุ้นตามงบการเงินฉบับล่าสุดที่ผ่านการตรวจสอบโดยผู้สอบบัญชีแล้ว ไม่ต่ํากว่าหลักเกณฑ์ที่กําหนดไว้ในประกาศคณะกรรมการกํากับหลักทรัพย์และตลาดหลักทรัพย์ว่าด้วยการดํารงความเพียงพอของเงินกองทุนของบริษัทจัดการ และประกาศคณะกรรมการกํากับตลาดทุนว่าด้วยการทําประกันภัยความรับผิดของบริษัทจัดการ และข้อกําหนดสําหรับบริษัทจัดการในการดํารงความเพียงพอของเงินกองทุน (ค) ในกรณีของผู้ประกอบธุรกิจประเภทอื่นนอกเหนือจาก (ก) และ (ข) ต้องมีส่วนของผู้ถือหุ้นตามงบการเงินฉบับล่าสุดซึ่งผ่านการตรวจสอบโดยผู้สอบบัญชีแล้วที่มีสถานะเป็นบวก ทั้งนี้ ในกรณีที่ผู้ประกอบธุรกิจมีการเพิ่มทุนภายหลังจากวันที่ในงบการเงินฉบับล่าสุด ผู้ประกอบธุรกิจอาจนําข้อมูลการเพิ่มทุนดังกล่าวมาคํานวณรวมเป็นส่วนของผู้ถือหุ้นเพิ่มเติมได้ (2) มีระบบการจัดการเกี่ยวกับข้อร้องเรียนของลูกค้าเพื่อระงับข้อพิพาทอย่างมีประสิทธิภาพ เช่น มีการปฏิบัติตามประกาศคณะกรรมการกํากับตลาดทุนเกี่ยวกับการกําหนดให้ผู้ประกอบธุรกิจดําเนินการเกี่ยวกับข้อร้องเรียนของลูกค้าและมีการเข้าร่วมโครงการอนุญาโตตุลาการของสํานักงานเพื่อระงับข้อพิพาท เป็นต้น (3) มีแผนงานเพื่อรองรับการประกอบธุรกิจและมีความพร้อมของระบบงานเพื่อรองรับการมีสํานักงานสาขา ซึ่งต้องมีระบบการจัดการด้านการปฏิบัติงาน ระบบการกํากับดูแลการปฏิบัติงาน และระบบการจัดการและจัดเก็บข้อมูลหรือเอกสารหลักฐานที่มีประสิทธิภาพ รวมทั้งต้องมีความพร้อมด้านบุคลากร (4) มีผลการประเมินจากการตรวจสอบโดยสํานักงานในคราวล่าสุดในเรื่องการจัดการความเสี่ยงทางด้านการปฏิบัติงาน (operational risk) และการจัดการความเสี่ยงด้านลูกค้าสัมพันธ์ (customer relationship risk) ไม่เกินกว่าระดับปานกลางหรือระดับที่ยอมรับได้ เว้นแต่จะได้รับการผ่อนผันจากสํานักงาน (5) ไม่อยู่ระหว่างถูกกล่าวโทษหรือถูกดําเนินคดีอาญาไม่ว่าตามกฎหมายไทยหรือกฎหมายต่างประเทศโดยหน่วยงานที่มีอํานาจตามกฎหมายนั้น ทั้งนี้ ในความผิดเกี่ยวกับการกระทําอันไม่เป็นธรรมเกี่ยวกับการซื้อขายหลักทรัพย์หรือสัญญาซื้อขายล่วงหน้า หรือการบริหารงานที่มีลักษณะเป็นการหลอกลวง ฉ้อฉล หรือทุจริต และไม่มีประวัติการกระทําความผิดดังกล่าวในช่วงระยะเวลาที่สํานักงานกําหนด แต่ไม่เกินสามปีย้อนหลังก่อนวันที่จะเริ่มเปิดดําเนินการสํานักงานสาขา หรือก่อนวันยื่นคําขออนุญาต แล้วแต่กรณี หรือหากอยู่ระหว่างถูกกล่าวโทษ หรือถูกดําเนินคดี หรือมีประวัติการกระทําความผิดดังกล่าว แต่ได้ดําเนินการให้ผู้บริหารหรือพนักงานที่รับผิดชอบต่อการกระทําที่เป็นเหตุให้ผู้ประกอบธุรกิจมีลักษณะต้องห้ามดังกล่าวออกจากบริษัทแล้ว (6) ในช่วงระยะเวลาสิบสองเดือนย้อนหลังก่อนวันที่จะเริ่มเปิดดําเนินการ หรือก่อนวันยื่นคําขออนุญาต แล้วแต่กรณี ไม่ปรากฏว่ามีความผิดในลักษณะที่เป็นการจงใจอําพรางฐานะการเงินหรือผลการดําเนินงานที่แท้จริงของผู้ประกอบธุรกิจ หรือหากปรากฏความผิดดังกล่าวแต่ได้ดําเนินการให้ผู้บริหารหรือพนักงานที่รับผิดชอบต่อการกระทําที่เป็นเหตุให้ผู้ประกอบธุรกิจมีลักษณะต้องห้ามดังกล่าวออกจากบริษัทแล้ว (7) ไม่อยู่ระหว่างถูกคณะกรรมการกํากับตลาดทุนหรือสํานักงานสั่งห้าม ระงับ หรือจํากัดการประกอบธุรกิจ หรืออยู่ระหว่างแก้ไขฐานะการเงินหรือการดําเนินงาน ตามคําสั่งของคณะกรรมการกํากับตลาดทุนหรือสํานักงาน (8) ไม่อยู่ระหว่างถูกสํานักงานสั่งให้แก้ไขข้อบกพร่องของระบบควบคุมภายใน การกํากับดูแลการปฏิบัติงาน หรือการจัดเก็บข้อมูลหรือเอกสารหลักฐานที่เกี่ยวข้องกับการปฏิบัติงานและไม่อยู่ระหว่างการดําเนินการแก้ไขตามคําสั่งดังกล่าว เว้นแต่จะได้รับการผ่อนผันจากสํานักงานข้อ ๘ ในการอนุญาตให้ผู้ประกอบธุรกิจมีสํานักงานสาขาในประเทศหรือสํานักงานสาขาในต่างประเทศให้เป็นไปตามหลักเกณฑ์ดังต่อไปนี้ (1) ในกรณีของสํานักงานสาขาในประเทศ ให้ถือว่าได้รับอนุญาตจากสํานักงานหากผู้ประกอบธุรกิจมีลักษณะครบถ้วนตามข้อ 7 ในวันเริ่มเปิดดําเนินการ และได้แจ้งรายละเอียดการมีสํานักงานสาขาให้สํานักงานทราบล่วงหน้าอย่างน้อยห้าวันทําการก่อนวันเริ่มเปิดดําเนินการตามแบบที่จัดไว้บนเว็บไซต์ของสํานักงาน (2) ในกรณีของสํานักงานสาขาในต่างประเทศ ให้ผู้ประกอบธุรกิจยื่นคําขออนุญาตต่อสํานักงานพร้อมทั้งแสดงเอกสารหลักฐานประกอบคําขอ ทั้งนี้ ตามแบบที่จัดไว้บนเว็บไซต์ของสํานักงานข้อ ๙ ในการพิจารณาคําขออนุญาตมีสํานักงานสาขาในต่างประเทศตามข้อ 8(2) ให้สํานักงานพิจารณาและแจ้งผลการพิจารณาคําขอให้ผู้ยื่นคําขอทราบภายในสามสิบวันนับแต่วันที่ได้รับคําขอและเอกสารหลักฐานประกอบคําขอถูกต้องครบถ้วน เว้นแต่เป็นกรณีที่มีเหตุจําเป็นต้องพิจารณาข้อเท็จจริงเพิ่มเติม สํานักงานอาจขยายระยะเวลาในการพิจารณาคําขอออกไปอีกได้ แต่ต้องไม่เกินเก้าสิบวันนับแต่วันที่ได้รับคําขอและเอกสารหลักฐานถูกต้องครบถ้วน ทั้งนี้ สํานักงานต้องแจ้งให้ผู้ยื่นคําขอได้ทราบถึงเหตุแห่งความจําเป็นดังกล่าวก่อนสิ้นสุดระยะเวลาสามสิบวันนับแต่วันที่ได้รับคําขอและเอกสารหลักฐานประกอบคําขอถูกต้องครบถ้วนด้วยข้อ ๑๐ ในกรณีที่ผู้ประกอบธุรกิจประสงค์จะขยายขอบเขตการให้บริการที่มากกว่าสาขาเฉพาะออนไลน์ที่เปิดดําเนินการอยู่แล้ว ให้ผู้ประกอบธุรกิจแจ้งรายละเอียดการขยายขอบเขตดังกล่าวให้สํานักงานทราบล่วงหน้าอย่างน้อยห้าวันทําการก่อนวันที่จะเปิดให้บริการ ทั้งนี้ ตามแบบที่จัดไว้บนเว็บไซต์ของสํานักงานส่วน ๒ การดําเนินงานของสํานักงานสาขาในประเทศหรือ สํานักงานสาขาในต่างประเทศ ข้อ ๑๑ ผู้ประกอบธุรกิจต้องดําเนินการเกี่ยวกับสํานักงานสาขาในประเทศหรือสํานักงานสาขาในต่างประเทศให้เป็นไปตามหลักเกณฑ์ดังต่อไปนี้ (1) ใช้ถ้อยคําประกอบกับชื่อที่แสดงว่าเป็นสํานักงานสาขา และในกรณีที่เป็นสาขาเฉพาะออนไลน์ให้ระบุว่าเป็นการให้บริการเฉพาะออนไลน์ให้ชัดเจนด้วย (2) จัดให้สํานักงานสาขามีความพร้อมในการเปิดดําเนินการ โดยจัดให้มีบุคลากรและทรัพยากรให้เพียงพอกับการดําเนินงาน ตลอดจนจัดให้มีการบริหารจัดการและระบบการกํากับดูแลการปฏิบัติงานอย่างมีประสิทธิภาพ (3) จัดให้มีการเก็บข้อมูล เอกสาร หรือหลักฐานที่เกี่ยวข้องกับการดําเนินงานให้ครบถ้วนและเป็นปัจจุบัน ในลักษณะที่พร้อมให้สํานักงานเรียกดูและตรวจสอบได้โดยไม่ชักช้า (4) รายงานให้สํานักงานทราบโดยไม่ชักช้า ในกรณีที่สํานักงานสาขาในต่างประเทศถูกหน่วยงานกํากับดูแลตลาดทุนหรือหน่วยงานที่มีอํานาจตามกฎหมายของประเทศที่สํานักงานสาขาในต่างประเทศตั้งอยู่ สั่งลงโทษหรือสั่งให้กระทําการหรืองดเว้นกระทําการใด ๆ ที่มีผลกระทบอย่างมีนัยสําคัญต่อการดําเนินงานของสํานักงานสาขาในต่างประเทศข้อ ๑๒ ผู้ประกอบธุรกิจต้องจัดให้มีผู้จัดการสํานักงานสาขา หรือผู้รับผิดชอบการดําเนินงานของสํานักงานสาขาตามหลักเกณฑ์ดังต่อไปนี้ (1) ในกรณีสํานักงานสาขาในประเทศหรือสาขาเฉพาะออนไลน์ ต้องจัดให้มีผู้รับผิดชอบการดําเนินงานของสํานักงานสาขา (2) ในกรณีสํานักงานสาขาในต่างประเทศ ต้องจัดให้มีผู้จัดการสํานักงานสาขาเพื่อปฏิบัติงานประจําให้สํานักงานสาขาแห่งนั้นเพียงแห่งเดียว เว้นแต่จะได้รับการผ่อนผันจากสํานักงาน ในกรณีที่ไม่มีผู้รับผิดชอบการดําเนินงานของสํานักงานสาขาในประเทศหรือสาขาเฉพาะออนไลน์ในประเทศ หรือมีแต่ไม่อาจปฏิบัติหน้าที่ได้ ให้ผู้จัดการของผู้ประกอบธุรกิจทําหน้าที่เป็นผู้รับผิดชอบการดําเนินงานของสํานักงานสาขาดังกล่าว ในกรณีที่ไม่มีผู้จัดการสํานักงานสาขาในต่างประเทศ หรือผู้รับผิดชอบการดําเนินงานของสํานักงานสาขาเฉพาะออนไลน์ในต่างประเทศ หรือมีแต่ไม่อาจปฏิบัติหน้าที่ได้ ผู้ประกอบธุรกิจต้องดําเนินการแต่งตั้งผู้จัดการสํานักงานสาขารายใหม่ หรือผู้รับผิดชอบการดําเนินงานรายใหม่ แล้วแต่กรณี ภายในหนึ่งเดือนนับแต่วันที่ไม่มีบุคคลดังกล่าว เว้นแต่จะได้รับการผ่อนผันจากสํานักงาน โดยในช่วงระยะเวลานั้นผู้ประกอบธุรกิจต้องแต่งตั้งบุคลากรอื่นเป็นผู้รับผิดชอบการดําเนินงานแทนเป็นการชั่วคราวข้อ ๑๓ ผู้รับผิดชอบการดําเนินงานของสํานักงานสาขา ผู้จัดการสํานักงานสาขาในต่างประเทศ หรือบุคลากรอื่นที่เป็นผู้รับผิดชอบการดําเนินงานแทนตามข้อ 12 ต้องไม่มีลักษณะต้องห้ามตามประกาศคณะกรรมการกํากับตลาดทุนว่าด้วยลักษณะต้องห้ามของบุคลากรในธุรกิจตลาดทุน ในกรณีที่ปรากฏข้อเท็จจริงว่าบุคคลตามวรรคหนึ่งมีลักษณะต้องห้ามตามประกาศดังกล่าว ให้ผู้ประกอบธุรกิจดําเนินการแต่งตั้งผู้รับผิดชอบรายใหม่ซึ่งไม่มีลักษณะต้องห้ามตามประกาศคณะกรรมการกํากับตลาดทุนว่าด้วยลักษณะต้องห้ามของบุคลากรในธุรกิจตลาดทุนภายในหนึ่งเดือนนับแต่วันที่รู้ถึงข้อเท็จจริงดังกล่าว เว้นแต่จะได้รับการผ่อนผันจากสํานักงานข้อ ๑๔ ในกรณีที่เป็นการให้บริการของสาขาเฉพาะออนไลน์ ผู้ประกอบธุรกิจจะต้องจัดให้มีคอมพิวเตอร์หรืออุปกรณ์อิเล็กทรอนิกส์เพื่อการดําเนินงานเฉพาะในเรื่องดังต่อไปนี้เท่านั้น (1) การรับคําขอเปิดบัญชีซื้อขายหลักทรัพย์หรือสัญญาซื้อขายล่วงหน้าเพื่อส่งให้สํานักงานใหญ่หรือสํานักงานสาขาอื่นพิจารณาอนุมัติ (2) การให้ข้อมูลตามหนังสือชี้ชวนหรือข้อมูลอื่น ๆ ที่ผู้ประกอบธุรกิจมีหน้าที่ต้องเปิดเผยกับผู้ลงทุน (3) การจัดให้มีช่องทางที่ลูกค้าสามารถขอคําแนะนําเกี่ยวกับการลงทุนในหลักทรัพย์หรือสัญญาซื้อขายล่วงหน้าจากผู้ทําหน้าที่แนะนําการลงทุนที่สํานักงานใหญ่หรือที่สํานักงานสาขาอื่น (4) การส่งคําสั่งซื้อขายหลักทรัพย์หรือสัญญาซื้อขายล่วงหน้าที่ลูกค้าต้องดําเนินการด้วยตนเอง (5) การรับหรือส่งมอบเงิน (6) การอื่นใดที่จําเป็นหรือเกี่ยวเนื่องตามที่สํานักงานประกาศกําหนด ในการดําเนินงานของสาขาเฉพาะออนไลน์ตามวรรคหนึ่ง ผู้ประกอบธุรกิจอาจจัดให้มีบุคลากรเฉพาะเพื่อทําหน้าที่ในการประสานงานหรืออํานวยความสะดวกในการทําธุรกรรมตามวรรคหนึ่งก็ได้ส่วน ๓ การควบคุมและการปิดทําการสํานักงานสาขาในประเทศ หรือสํานักงานสาขาในต่างประเทศ ข้อ ๑๕ เมื่อปรากฏหลักฐานต่อสํานักงานว่าสํานักงานสาขาในประเทศหรือสํานักงานสาขาในต่างประเทศของผู้ประกอบธุรกิจมีลักษณะอย่างใดอย่างหนึ่งดังต่อไปนี้ สํานักงานอาจกําหนดให้ผู้ประกอบธุรกิจนั้นแก้ไข กระทําการหรืองดเว้นกระทําการ เพื่อให้เป็นไปตามประกาศนี้ หรือเพิกถอนการอนุญาตการมีสํานักงานสาขาแห่งนั้นได้ (1) มีการดําเนินงานในลักษณะที่อาจเป็นเหตุให้เกิดความเสียหายแก่ลูกค้า (2) มีการดําเนินงานในลักษณะที่อาจเป็นเหตุให้เกิดความเสื่อมเสียต่อชื่อเสียงของประเทศไทย หรืออาจกระทบต่อความสัมพันธ์ระหว่างประเทศ ทั้งนี้ เฉพาะกรณีสํานักงานสาขาในต่างประเทศ (3) ไม่สามารถดํารงลักษณะได้ตามข้อ 7 (4) ไม่มีการจัดการด้านการปฏิบัติงาน ระบบการกํากับดูแลการปฏิบัติงาน หรือระบบการจัดเก็บข้อมูล เอกสาร หรือหลักฐานที่มีประสิทธิภาพ (5) ไม่สามารถปฏิบัติตามหลักเกณฑ์ที่กําหนดไว้ในส่วนที่ 2 ของหมวดนี้ข้อ ๑๖ ผู้ประกอบธุรกิจที่ประสงค์จะปิดสํานักงานสาขาในประเทศหรือสํานักงานสาขาในต่างประเทศแห่งใดไม่ว่าจะเป็นการชั่วคราวหรือถาวร ให้แจ้งวันปิดทําการต่อสํานักงานอย่างน้อยสามสิบวันก่อนดําเนินการปิดสํานักงานสาขาข้อ ๑๗ ให้ผู้ประกอบธุรกิจที่ได้รับอนุญาตให้ปิดสํานักงานสาขาในประเทศหรือสํานักงานสาขาในต่างประเทศ ปิดประกาศแจ้งให้ลูกค้าทราบตามหลักเกณฑ์ดังต่อไปนี้ (1) ปิดประกาศการปิดสํานักงานสาขาไว้ในที่เปิดเผย ณ ที่ทําการของสํานักงานสาขาแห่งนั้นเพื่อให้ทราบเป็นการทั่วไปล่วงหน้าไม่น้อยกว่าสามสิบวัน เว้นแต่ได้รับการผ่อนผันระยะเวลาการปิดประกาศจากสํานักงาน (2) ประกาศตาม (1) ให้ระบุรายละเอียดเกี่ยวกับช่องทางการติดต่อไปยังสํานักงานใหญ่หรือสํานักงานสาขาแห่งอื่นด้วยหมวด ๒ หลักเกณฑ์การมีสํานักงานผู้แทนในต่างประเทศ ข้อ ๑๘ สํานักงานผู้แทนในต่างประเทศที่ผู้ประกอบธุรกิจจะจัดตั้งขึ้นให้ดําเนินการได้เฉพาะในเรื่องดังต่อไปนี้ (1) ทําการศึกษา วิจัย และรวบรวมข้อมูลเกี่ยวกับสถานการณ์ทางเศรษฐกิจ และการเงินในต่างประเทศ (2) ทําหน้าที่เป็นผู้ประสานงาน (Liaison Office) ระหว่างลูกค้าและสถาบันในต่างประเทศกับสํานักงานใหญ่ โดยไม่มีการให้บริการแก่ลูกค้าในลักษณะเดียวกับสํานักงานสาขาตามหมวด 1 (3) ดําเนินการเกี่ยวกับข้อมูลหรือประสานงานอื่นใดตามที่สํานักงานประกาศกําหนดเพิ่มเติมข้อ ๑๙ ผู้ประกอบธุรกิจที่ประสงค์จะมีสํานักงานผู้แทนในต่างประเทศ จะต้องมี ความพร้อมในการดําเนินงานในเรื่องดังต่อไปนี้ (1) มีแผนงานเพื่อรองรับการมีสํานักงานผู้แทนในต่างประเทศ (2) มีความพร้อมของระบบงาน โดยอย่างน้อยต้องมีระบบการจัดการด้านการปฏิบัติงาน ระบบการกํากับดูแลการปฏิบัติงาน และระบบการจัดการและจัดเก็บข้อมูลหรือเอกสารหลักฐานที่มีประสิทธิภาพ รวมทั้งต้องมีความพร้อมด้านบุคลากร ในการอนุญาตให้ผู้ประกอบธุรกิจมีสํานักงานผู้แทนในต่างประเทศ ให้ถือว่าได้รับอนุญาตจากสํานักงาน หากผู้ประกอบธุรกิจมีลักษณะตามวรรคหนึ่งในวันเริ่มเปิดดําเนินการ และได้แจ้งรายละเอียดการมีสํานักงานผู้แทนในต่างประเทศให้สํานักงานทราบล่วงหน้าอย่างน้อยห้าวันทําการก่อนวันเริ่มเปิดดําเนินการตามแบบที่จัดไว้บนเว็บไซต์ของสํานักงานข้อ ๒๐ ในกรณีที่ผู้ประกอบธุรกิจถูกหน่วยงานกํากับดูแลตลาดทุนหรือหน่วยงานที่มีอํานาจตามกฎหมายของประเทศที่สํานักงานผู้แทนในต่างประเทศตั้งอยู่ สั่งลงโทษหรือสั่งให้กระทําการหรืองดเว้นกระทําการใด ๆ ที่อาจมีผลกระทบอย่างมีนัยสําคัญต่อการดําเนินงานของสํานักงานผู้แทนในต่างประเทศ ให้ผู้ประกอบธุรกิจรายงานให้สํานักงานทราบโดยไม่ชักช้าข้อ ๒๑ เมื่อปรากฏหลักฐานต่อสํานักงานว่าสํานักงานผู้แทนในต่างประเทศของผู้ประกอบธุรกิจมีการประกอบกิจการอื่นนอกเหนือจากที่กําหนดไว้ในข้อ 18 หรือดําเนินการอื่นใดอันอาจก่อให้เกิดความเสื่อมเสียต่อชื่อเสียงของประเทศไทย หรืออาจกระทบต่อความสัมพันธ์ระหว่างประเทศไทยกับประเทศที่สํานักงานผู้แทนในต่างประเทศดังกล่าวตั้งอยู่ ให้สํานักงานมีอํานาจสั่งเพิกถอนการอนุญาตการมีสํานักงานผู้แทนแห่งนั้นได้ข้อ ๒๒ ในกรณีที่ผู้ประกอบธุรกิจมีความประสงค์จะปิดสํานักงานผู้แทนในต่างประเทศแห่งใดไม่ว่าจะเป็นการชั่วคราวหรือถาวร ให้แจ้งวันปิดทําการต่อสํานักงานอย่างน้อยสามสิบวันก่อนดําเนินการปิดสํานักงานผู้แทนในต่างประเทศหมวด ๓ บทเฉพาะกาล ข้อ ๒๓ ให้สํานักงานสาขาของผู้ประกอบธุรกิจ และสํานักงานผู้แทนในต่างประเทศของผู้ประกอบธุรกิจที่มีการจัดตั้งและดําเนินการได้โดยชอบอยู่แล้วก่อนวันที่ประกาศนี้มีผลใช้บังคับเป็นสํานักงานสาขาของผู้ประกอบธุรกิจที่ได้รับอนุญาตจากสํานักงานตามประกาศนี้ผู้มีอํานาจลงนาม - ประกาศ ณ วันที่ 26 มิถุนายน พ.ศ. 2556 (นายวรพล โสคติยานุรักษ์) เลขาธิการ สํานักงานคณะกรรมการกํากับหลักทรัพย์และตลาดหลักทรัพย์ ประธานกรรมการ คณะกรรมการกํากับตลาดทุน